**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2016 ԹՎԱԿԱՆԻ ՀՈԿՏԵՄԲԵՐԻ 27-Ի N 1112-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

|  |  |
| --- | --- |
| **1.** | **Անհրաժեշտությունը** |
|  | Սույն նախագծի անհրաժեշտությունը բխում է ՀՀ կառավարության 2021-2026 թվականների ծրագրով նախատեսված՝ ՀՀ աշխատանքի և սոցիալական հարցերի նախարարության (այսուհետ՝ նախարարություն) ենթակայության տակ գտնվող և համագործակցող, խնամքի ծառայություններ տրամադրող կազմակերպություններում շահառուների արժանապատիվ կենսական պայմանների ապահովման համար անհրաժեշտ օրենսդրական դաշտի վերանայման դրույթից։ ՀՀ կառավարության գործող որոշումներում, որոնք վերաբերում են խնամքի ծառայությունների տրամադրմանը, առկա են որոշակի թերություններ։ Դրանք կապված են չափորոշիչների բարելավման, լրացուցիչ ծառայությունների ներդրման, խնամքի վճարովի և անվճար ծառայությունների տրամադրման և այլ հարցերի հետ։ Վերոնշյալ հարցերն անմիջականորեն կապված են խոցելի խմբի՝ տարեց և (կամ) հաշմանդամություն, այդ թվում՝ հոգեկան առողջության տարաբնույթ խնդիրներ ունեցող անձանց ծառայությունների տրամադրմանը։Հիմք ընդունելով այս ամենը՝ նախարարությունը առաջարկել է այդ դրույթը ՀՀ կառավարության ծրագրում, և վերջինս ներառել է այն։ |
| **2.** | **Ընթացիկ իրավիճակը և խնդիրները** |
|  | Ներկայումս խնամքի վճարովի ծառայությունների տրամադրում իրականացվում է «Ձորակ» հոգեկան առողջության խնդիրներ ունեցող անձանց խնամքի կենտրոն» ՊՈԱԿ-ում՝ շուրջօրյա խնամքի տեսքով, որոնք կարգավորվում են ՀՀ կառավարության 2016 թվականի հոկտեմբերի 27-ի N 1112-Ն որոշմամբ։ Վերոհիշյալ իրավական ակտում որոշակի տեղերում կա տարընթերցման խնդիր, մասնավորապես.* Խնամքի ծառայությունները, որոնք տրամադրվում են տնային պայմաններում, շուրջօրյա կամ ցերեկային կենտրոններում, կարգավորվում են ինչպես պետական լրիվ ֆինանսավորմամբ, այնպես էլ՝ շահառուներին իրենց միջոցների հաշվին՝ ձեռնարկատիրական գործունեության սկզբունքներով։ Խնամքի վճարովի ծառայությունների մեջ մտնում է գերազանցապես շուրջօրյա խնամքը, այլ ծառայությունները՝ շուրջօրյա խնամք չստացող անձանց իրավաբանական կամ հոգեբանական խորհրդատվության, միջոցառումների կազմակերպման, թերապիայի խմբակների ձևավորման և այլն, փաստացի չեն իրականացվել՝ ելնելով շահառուների առաջնային պահանջներից, հիմք ընդունելով հինգ տարվա փորձը՝ կիրարկման անհրաժեշտություն չունեն։
* ՀՀ «Հաշմանդամություն ունեցող անձանց իրավունքների մասին» օրենքում, ՀՀ «Սոցիալական աջակցության մասին» օրենքում, ՀՀ կառավարության 2003 թվականի հունիսի 13-ի N 780-Ն որոշման և այլ իրավական ակտերում հստակորեն սահմանազատվում են «հաշմանդամություն ունեցող անձ»՝ որպես չափահաս անձ, և «հաշմանդամություն ունեցող երեխա» կամ հաշմանդամ-երեխա՝ անչափահաս անձ եզրույթները։ Ըստ այդմ, սույն որոշման մեջ «18 տարին լրացած հաշմանդամություն ունեցող անձ» բառակապակցությունում ավելորդ է նշել անձի՝ 18 տարին լրանալու հանգամանքը։
* ՀՀ կառավարության 2015 թվականի սեպտեմբերի 25-ի N 1112-Ն որոշմամբ սահմանվում է տարեց և (կամ) հաշմանդամություն ունեցող անձանց խնամքի տրամադրումը մերժելու հիմք հանդիսացող հիվանդությունների ցանկը, որում հայտնվող քաղաքացիները չեն կարող ստանալ խնամքի ծառայություններ՝ անվճար հիմքով։ Բացի այդ, խնամքի ծառայություններ չեն կարող ստանալ նրանք, ովքեր տարեց և (կամ) հաշմանդամություն ունեցող անձինք չեն։ Խնդրո առարկա որոշման նախագծում հաշվի են առնվում նաև այդ հանգամանքները, և խնամքի ծառայությունները կարող են վճարովի հիմքով տրամադրվել դրա կարիքն ունեցող բոլոր անձանց։
 |
| **3.** | **Կարգավորման նպատակը և բնույթը.**  |
|  | Նախագծի ընդունումը նպատակ ունի կարգավորել վերոհիշյալ խնդիրները և օրենսդրական փոփոխությամբ շտկումներ մտցնել գործող իրավական ակտում՝ նախարարությանը ենթակա պետական ոչ առևտրային կազմակերպություններում ներդնելով խնամքի վճարովի ծառայություններ՝ որպես ձեռնարկատիրական գործունեություն։ |
| **4.** | **Նախագծի մշակման գործընթացում ներգրավված ինստիտուտները և անձինք** |
|  | Որոշման նախագիծը մշակվել է ՀՀ աշխատանքի և սոցիալական հարցերի նախարարության կողմից: |
| **5․** | **Ակնկալվող արդյունքը** |
|  | Նախագծի ընդունման արդյունքում հնարավոր կլինի ճշգրտել և չափելի դարձնել շուրջօրյա, տնային պայմաններում, ցերեկային կենտրոններում շահառուներին հատկացվող խնամքի ծառայությունների տրամադրումը, որն ուղղված է տարեց և (կամ) հաշմանդամություն ունեցող, ինչպես նաև խնամքի կարիք ունեցող այլ շահառուներին։ |
| **6.** | **Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների վերաբերյալ** |
|  | ՀՀ կառավարության սույն որոշման նախագծի ընդունումը ՀՀ պետական բյուջեի եկամուտների և ծախսերի փոփոխության չի հանգեցնի։ |
| **7.** | **«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ»** |
|  | ՀՀ Կառավարության 2021-2026թ. ծրագրի 4.6 բաժնի 22-րդ կետի համաձայն՝ ապահովվելու է հաշմանդամություն ունեցող անձանց հատուկ հաստատություններից դուրս անկախ կյանքի իրավունքի իրացումը, ինչն ամրագրված է «Հաշմանդամություն ունեցող անձանց իրավունքների մասին» կոնվենցիայի 19-րդ հոդվածում՝ տնային պայմաններում և սոցիալական հոգածության ցերեկային կենտրոններում ծառայություններ մատուցելու տեսանկյունից։ Նույն բաժնի 23-րդ կետի համաձայն՝ հաշմանդամություն ունեցող անձանց անկախ և արժանապատիվ կյանքն ապահովելու նպատակով կփոխակերպվեն խնամքի ծառայությունները, կբարելավվեն գործող ծրագրերը։ Միևնույն 25-րդ կետի համաձայն՝ վերանայվելու է ողջ օրենսդրական դաշտը, ապահովվելու է տարեց մարդկանց համար արժանապատիվ, առողջ և ակտիվ կենսակերպ, բարելավվելու է խնամքի որակը։ |